আগৈলঝাড়ায় নারীদের নৌকা বাইচ অনুষ্ঠিত | | ajkerparibartan.com আগৈলঝাড়ায় নারীদের নৌকা বাইচ অনুষ্ঠিত – ajkerparibartan.com
আগৈলঝাড়ায় নারীদের নৌকা বাইচ অনুষ্ঠিত
3:36 pm , March 8, 2019
আগৈলঝাড়া প্রতিবেদক \ আন্তর্জাতিক নারী দিবস উপলক্ষে আগৈলঝাড়ায় নারীদের নৌকা বাইচ প্রতিযোগীতা অনুষ্ঠিত হয়েছে। নারীদের নৌকা বাইচ দেখতে নদীর দু’পাড়ে হাজারো উৎসুক জনতার সমাগম ঘটে। গতকাল শুক্রবার সকালে উপজেলার পয়সারহাট সন্ধ্যা নদীর তীরবর্তী কদমবাড়ি গ্রামের বেসরকারী স্বেচ্ছাসেবী সংস্থা তরঙ্গ এর আয়োজনে আন্তর্জাতিক নারী দিবসে নারীদের ঐতিহ্যবাহী নৌকা বাইচ প্রতিযোগীতায় পদ্মা, মেঘনা, যমুনা, কর্ণফুলী, ব্রহ্মপুত্র, বুড়িগঙ্গাসহমোট ১২টি নদীর নামে ১২টি দল অংশগ্রহণ করে। প্রতিটি দলে ১১জন করে নারী এ নৌকা বাইচে অংশগ্রহণ করে। প্রেিযাগীতায় অংশগ্রহণকারী প্রতিটি দলের জন্য ছিল বিভিন্ন রংয়ের আলাদা আলাদা শাড়ী। নৌকা গুলিকেও সাজানো হয় ভিন্ন ভিন্ন আঙ্গিকে। এই নৌকা বাইচ দেখতে সন্ধ্যা নদীর দুই পাড়ে আগৈলঝাড়া, উজিরপুর, কোটালীপাড়া উপজেলাসহ বিভিন্ন অঞ্চলের হাজার হাজার উৎসুক জনতা ভিড় জমায়। নারীদের নৌকা বাইচ দেখতে এসেছিলেন সুইজার ল্যান্ডের একটি প্রতিনিধি দলও। উৎসুক জনতার ভিড় সামলাতে আগৈলঝাড়া থানা ভারপ্রাপ্ত কর্মকর্তা আফজাল হোসেন অতিরিক্ত পুলিশ মোতায়েন করেন। নদীর উত্তর প্রান্ত থেকে নৌকা বাইচ শুরু হয়ে দক্ষিণ প্রান্তে গিয়ে শেষ হয়। অভিজ্ঞ বিচারক মন্ডলীর বিচারে প্রতিযোগীতায় ১ম স্থান অধিকার করে উপজেলার রাজাপুর গ্রামের ফুলমালা রায়ের বুড়িগঙ্গা দল, ২য় স্থান অধিকার করে একই গ্রামের অনিমা রায়ের কর্ণফুীল দল ও ৩য় স্থান অধিকার করে উপজেলার কদমবাড়ি গ্রামের ছায়া রনী অধিকারীর ব্রহ্মপুত্র দল। পরে বেসরকারী স্বেচ্ছাসেবী সংস্থা তরঙ্গ এর আঞ্চলিক কার্যালয়ের পাশে নদীর পারে নৌকা বাইচ প্রতিযোগীতার পুরস্কার বিতরণী সভায় সংস্থার নির্বাহী পরিচালক কোহিনুর ইয়াছমিনের সভাপতিত্বে নারী দিবসের তাৎপর্য তুলে ধরে বক্তব্য রাখেন, বরিশাল জেলা পরিষদ সদস্য পেয়ারা ফারুক বখতিয়ার, উপজেলা আওয়ামীলীগের যুগ্ম-সাধারণ সম্পাদক আবুল বাশার হাওলাদার, সাবেক উপজেলা যুবলীগ নেতা ফিরোজ শিকদার, তরঙ্গের উপদেষ্টা সুইজারল্যান্ডের রুথ ঝুমডল, আগৈলঝাড়া প্রেসক্লাব সভাপতি কেএম আজাদ রহমান, উপজেলা এনজিও সমন্বয় পরিষদের সাধারণ সম্পাদক কাজল দাশগুপ্ত, তরঙ্গ আঞ্চলিক পরিচালক মিজানুর রহমান, আ.লতিফ প্রমুখ।
তরঙ্গের উপদেষ্টা সুইজারল্যান্ডের রুথ ঝুমডল বলেন, আন্তর্জাতিক নারী দিবস উপলক্ষে আমি বাংলাদেশে এসেছি। নারীদের অংশগ্রহণে এই নৌকা বাইচ দেখতে পেরে আমি খুবই আনন্দিত। সংস্থার নির্বাহী পরিচালক কোহিনুর ইয়াছমিন বলেন, জাতির জনক বঙ্গবন্ধু শেখ মুজিবুর রহমান আমাদের স্বাধীনতা এনে দিয়েছে। তার সুযোগ্য কন্যা প্রধানমন্ত্রী শেখ হাসিনা নারীদের জন্য নিরলস কাজ করে যাচ্ছেন। প্রধানমন্ত্রী শেখ হাসিনা’র জন্যই পুরুষের চেয়ে নারীরা এখন আর পিছিয়ে নেই, সমাজের সকল ক্ষেত্রে নারীর ভ‚মিকা অন্যতম। বাংলাদেশে কোন অঞ্চলে শুধুমাত্র নারীদের অংশ্রগ্রহণে এ রকম নৌকা বাইচ হয় বলে আমার মনে হয় না। ভবিষ্যতে আরও উৎসব মূখর পরিবেশে এ ধরণের নারীদের নৌকা বাইচ আয়োজন করার প্রত্যয় ব্যাক্ত করেন তিনি।
বুড়িগঙ্গা দলের সভানেত্রী ফুলমালা রায় বলেন, বিশ্বের যাহা কিছু কল্যান কর, অর্ধেক তার গড়িয়াছেন নারী-অর্ধেক তার নর। এ বাক্যকে পূর্ণরায় বাস্তবে রূপান্তরিত করতেই আমরা নৌকা বাইচ প্রতিযোগীতায় অংশগ্রহন করি। এবার নিয়ে আমার দল পাঁচবার এই নৌকা বাইচে ১ম স্থান অর্জন করেছি।
নৌকা বাইচ প্রতিযোগীতায় রেডিয়েন্ট ফার্মাসিটিক্যাল, স্কয়ার ফার্মাসিটিক্যালস, এমএম কিডস্, ইউনিলিভার বাংলাদেশ, ফাস্ট সিকিরিউটি ব্যাংকসহ বিভিন্ন সংস্থার আর্থিক সহযোগীতায় প্রতিযোগীতার বিজয়ী তিনটি দলকে রঙ্গিন টিভি ও এলসিডি মনিটর প্রদান করা হয়। এছারা সকল দলকে সান্তনা পুরস্কার প্রদান করা হয়।